MEB ดีดกลับ 5% โบรกเชียร์ “ซื้อ” เป้า 40 บ. ชี้ไตรมาส 2 ยอดขายทะลัก
MEB เด้งกลับ 5% ลุ้นรายได้ปีนี้โตเด่น รับไตรมาส 2 ยอดขายทะลัก อานิสงส์งานสัปดาห์หนังสือ โบรกแนะนำราคาเป้าหมาย 40 บ.
MEB เด้งกลับ 5% ลุ้นรายได้ปีนี้โตเด่น รับไตรมาส 2 ยอดขายทะลัก อานิสงส์งานสัปดาห์หนังสือ โบรกแนะนำราคาเป้าหมาย 40 บ.
28 มี.ค. 2566

ผู้สื่อข่าวรายงานว่า วันนี้ (28 มี.ค.66) ราคาหุ้น บริษัท เมพ คอร์ปอเรชั่น จำกัด (มหาชน) หรือ MEB ณ เวลา 15:00 น. อยู่ที่ระดับ 34.50 บาท บวก 1.50 บาท หรือ 4.55% สูงสุดที่ระดับ 35.25 บาท ต่ำสุดที่ระดับ 32.25 บาท ด้วยมูลค่าการซื้อขาย 122.41 ล้านบาท

บล.บัวหลวง ระบุในบทวิเคราะห์ว่า ยังคงมั่นใจในแนวโน้มการเติบโตจากทั้งธุรกิจปัจจุบัน และโอกาสการเติบโตจากเนื้อหา และแพลตฟอร์มใหม่ๆ ที่จะเข้ามา โดยในเดือน ม.ค.-ก.พ.66 ยังเห็นการเติบโตของรายได้ที่ 10-15% และด้วยงาน “สัปดาห์หนังสือที่บ้าน” ในปีนี้ ที่เริ่ม 28 มี.ค.-16 เม.ย. (เทียบกับปีที่แล้ว 23 มี.ค.-10 เม.ย.) และการปิดเทอม น่าจะช่วยยอดขายงวดไตรมาส 2/66
นอกจากนี้ผู้บริหารยังคงยืนยันจะไม่มีการทุ่มใช้งบการตลาด แต่จะใช้เพื่อให้เกิดการเติบโตที่ยั่งยืน ซึ่งเป้าหมายในระยะยาว 3-5 ปีข้างหน้า มองรายได้เติบโต 10-15% ต่อปี และจะเพิ่มเป็น 20-30% ในอีก 4-5 ปี หลังจาก MEB กลายเป็น Digital content provider (ไม่จำกัดแค่การจัดหาหนังสือ) ซึ่งจะเกิดจากการลงทุนใหม่ในปีนี้บนธุรกิจที่เกี่ยวเนื่องต่างๆ ที่จะประกาศเป็นลำดับๆ ไปหลังเห็นความชัดเจน
ทั้งนี้จึงปรับเพิ่มคำแนะนำจาก “ถือ” เป็น “ซื้อ” ราคาเป้าหมาย 40 บาท